“ ’n Week in rugby is ’n lang tyd. Die ouens wat foute begaan het, weet wat hulle verkeerd gedoen het. Ekself weet ook wat ek gedoen het. As ons volgende week fisiek is, sal ons altyd ’n kans teen die All Blacks staan. Ons sal Maandag op hulle begin fokus.”
“Ons het ’n goeie eerste helfte gehad. Dit het die hele wedstryd gevoel of ons in beheer was, maar elke keer as ons deurbreek, maak ons ’n ongedwonge hanteerfout of staan ’n strafskop af. Dis onaanvaarbaar op hierdie vlak.
“Dit was ’n moeilike nederlaag vir ons (teen die Wallabies), aangesien ons verwag het om te wen. Die bal was glad. Daar was geen reën tydens die wedstryd nie, maar die bal was glad vanweë die dou en die humiditeit. Ons het baie gesweet. Albei spanne het egter in dieselfde toestande gespeel.”
Die Bokke se swak afronding in die tweede helfte is ’n groot teleurstelling vir De Klerk-hulle. Hulle het verskeie kanse deur hul vingers laat glip om die eerste oorwinning sedert 2013 in Australië te behaal.
“Ons kan tevrede met die eerste helfte voel. In die tweede helfte het ons kanse geskep, maar dan die bal aangeslaan. Dalk was dit ’n insinking in ons konsentrasie. Ek dink ons wedstrydplan was reg, ons kon net nie die uitklophou plant nie.
“Ek dink werklik die All Blacks kan geklop word. Maar dit gaan taai wees. Veral in ’n wegtoets teen hulle. Hulle is ’n baie goeie span met ongelooflike diepte. Dit maak nie saak wie hulle kies nie, almal is byna ewe goed.
“Dit sal ’n groot uitdaging wees. Maar ons is ’n klomp goeie ouens in die groep. Ons wil hulle graag klop en die nasie trots maak. Ons gaan alles gee teen hulle. Australië het gewys hulle het een of twee swakpunte.”
Die taak wat in Wellington op De Klerk-hulle wag, word deur die statistiek onderstreep dat Suid-Afrika laas in 2009 in Nieu-Seeland kon wen. Die Bokke benodig ’n wonderwerk vir ’n skoksege oor die All Blacks.